נאוארכוס

נָאוּאַרְכוֹס (ביוונית: ναύαρχος, בתעתיק ללטינית: nauarchus) היה תוארו של מפקד צי מלחמתי ביוון העתיקה ובמיוחד בספרטה. השם הוא הלחם של naus (אונייה) ו-archos (מפקד). בספרטה נשא בתואר זה המפקד העליון של הצי, שכן הפיקוד העליון על הצבא היה מסור בידי מלכי ספרטה. באתונה, לעומת זאת, שימש המונח לציון מפקד שייטת ולא למפקד הצי המלחמתי כולו; הלה היה כפוף לסטרטגים, עשרת המצביאים שנבחרו מדי שנה כדי לעמוד בראש כוחות הצבא והצי גם יחד.

נאוארכוס, על פי ההיסטוריון הרומי וגטיוס בן המאה ה-4 לספירה, היה תוארו של מפקד ספינת מלחמה בצי הרומי בתקופת הקיסרות.

נָבְאַרְכוֹס (כפי שהשם מבוטא ביוונית מודרנית) הוא שם הדרגה המקבילה לאדמירל בצי היווני של ימינו.

הנאוארכיה בספרטה
בספרטה נמסר הפיקוד על הצבא לידי המלכים, שלא נקראו "סטרטגוי" בעת פיקודם על הצבא, בעוד הפיקוד על הצי היה בידי הנאוארכוס. משרת הנאוארכוס, הנאוארכיה (nauarchia), ארכה שנה אחת בלבד, ואדם לא יכול היה להחזיק בה יותר מפעם אחת. במקרים מיוחדים ניתן היה לעקוף חוק זה: הנאוארכוס הנכנס לא היה מקבל את הפיקוד אלא זמן מה לאחר בחירתו, אשר התקיימה באמצע הקיץ, ובינתיים נותר קודמו מפקד הצי בפועל; אפשרות אחרת הייתה למנות את הנאוארכוס הפורש מיד עם סיום כהונתו לסגנו של הנאוארכוס החדש, לאפיסטולאוס (επιστολεύς). הנאוארכוס החדש נשא למעשה בתואר בלבד, והיה כפוף להוראותיו של האפיסטולאוס ולעיתים אף נשאר בספרטה עצמה ולא יצא עם הצי.

מכיוון שהנאוארכוס לא היה כפוף לשני מלכי ספרטה ולא היו לו עמיתים לפיקוד, הוא החזיק בידיו עוצמה פוליטית רבה. כפיפותו הייתה לאפורים בלבד, אשר יכלו לשלול ממנו את התפקיד אם נכשל במילויו, אך על פי רוב העדיפו במקרה שכזה לצרף אליו חבר יועצים ולא לסלקו ממשרתו. נאוארכוס יכול היה למנות את סגנו לפיקוד על חלק מן הצי או על כולו, ואם נהרג מילא סגנו את מקומו.

לקריאה נוספת
 J. Beloch. "Die Nauarchie in Sparta." Rheinisches Museum, vol. xxxiv (1879), pp. 117-130.
 Carleton L. Brownson. "The Succession of Spartan Nauarchs in Hellenica I." Transactions and  Proceedings of the American Philological Association (TAPA), vol. 34 (1903), pp. 33-40.
 Raphael Sealey. "Die spartanische Nauarchie". Klio 58 (1976), pp. 335-358.

קישורים חיצוניים

הערות שוליים

ספרטה
יוון העתיקה: היסטוריה צבאית